Kännykkänumeroja siirretty ennätystahdilla - Taloussanomat - Ilta-Sanomat
Julkaistu: 1.4.2005 9:58 , Päivitetty: 16.8.2006 15:38
Matkapuhelimien numeronsiirrot ovat nousseet alkuvuonna ennätystasolle. Siirtoja kirjaavan Numpacin tilastojen mukaan kuluvan vuoden ensimmäisen neljänneksen saldo on lähes 564 000 kappaletta. Vastaava lukema viime vuodelta oli 380 590 siirtoa.
Kuluvan vuoden helmikuussa tahti on ollut tähän saakka kovin, jolloin numeronsiirtoja tehtiin yli 208 500 kappaletta. Tammikuussa lukema oli runsaat 192 000 kappaletta ja maaliskuussa vajaat 163 400.
Matkapuhelinnumeroiden siirtoja on tehty vuoden 2003 heinäkuusta vuoden 2005 maaliskuun loppuun mennessä yhteensä 2 065 512 kappaletta.
Numpacin mukaan alkuvuonna rajusti kasvaneet siirtomäärät selittyvät joulumyynnillä, operaattoreiden edelleen kiristyneellä kilpailulla sekä vaikeuksiin ajautuneen ACN Communications Finlandin matkapuhelinliittymien siirroilla.
Toimitusjohtaja Markku Brummerin mukaan yhä useampi kännykkänumero on siirretty jo moneen kertaan operaattorilta toisella. Ensi kertaa siirrettyjä numeroita oli maaliskuun lopussa noin miljoona kappaletta.
Teleoperaattori Saunalahti on ilmoittanut saaneensa tammi-maaliskuussa 48 000 uutta gsm-liittymää.